РЕПУБЛИКА СРБИЈА

НАРОДНА СКУПШТИНА

Одбор за заштиту животне средине

19 Број: 06-2/216-13

11. јун 2013. године

Б е о г р а д

ЗАПИСНИК

24. СЕДНИЦЕ ОДБОРА ЗА ЗАШТИТУ ЖИВОТНЕ СРЕДИНЕ,

ОДРЖАНЕ 11. ЈУНА 2013. ГОДИНЕ

Седница је почела у 14,10 часова.

Седницом је председавала Милица Војић Марковић, председник Одбора.

Седници су присуствовали чланови Одбора: Жељко Сушец, Зоран Бојанић, Јелена Мијатовић, Биљана Илић Стошић, Гордана Чомић, Живојин Станковић, Иван Карић, Ивана Динић и Константин Арсеновић, као и заменици чланова Одбора: Биљана Хасановић Кораћ (заменик Ивана Јовановића) и Невена Стојановић (заменик Зорана Васића).

Седници нису присуствовали чланови Одбора: Александра Томић, Иван Јовановић, Дејан Николић, Љубан Панић, Јудита Поповић, Јелена Травар Миљевић и Зоран Васић.

Седници су присуствовали и министар природних ресурса, рударства и просторног планирања, Милан Бачевић, Слободан Ердељан, помоћник министра и Томислав Шубарановић, државни секретар Министарства.

На предлог председника Одбора, једногласно је усвојен следећи

Д н е в н и р е д :

1. Разматрање Информације о раду Министарства природних ресурса, рударства и просторног планирања за период фебруар-април 2013. године;
2. Разно.

Прва тачка дневног реда - **Разматрање Информације о раду Министарства природних ресурса, рударства и просторног планирања за период фебруар-април 2013. године**

Уводне напомене изнео је министар природних ресурса, рударства и просторног планирања, Милан Бачевић, који је позвао чланове Одбора да му поставе конкретна питања које се односе на поднету информацију о раду Министарства.

У дискусији која је уследила, учествовали су: Милица Војић Марковић, Милан Бачевић, Томислав Шубарановић, Гордана Чомић, Слободан Ердељан и Зоран Бојанић.

Постављена су питања у вези са клизиштем у „Колубари“, код Села Јунковац: да ли Министарство има информацију о томе, да ли су били на терену и шта је установљено?

Друго питање се односило на давање мишљења о извештају о стратешкој процени утицаја Железница Србије Плана развоја за шумско подручје и могућност избегавања закона у овом делу.

Министар је објаснио да су надлежности овог министарства када су у питању клизишта прилично ограничена, али да је Министарство природних ресурса, рударства и просторног планирања заједно са Министасртвом енергетике и заштите животне средине, у чијој се то надлежности налази, направило један тим који је отишао на терен и извршио увид у клизиште, које је тешко заустављиво. Тим је констатовао стање на терену и дао савете и инструкције. Заустављање клизишта је скуп и озбиљан подухват и „Колубара“ мора да нађе начин да то учини. Проблем се не може решити расељавањем становништва, јер се могу појавити нова клизишта и на другим местима уколико експолоатација буде неконтролисана, а хидрометеоролошка ситуација буде таква каква је била, с обзиром на то да је она и убрзала појаву клизишта. Напоменуо је и да медији шпекулишу овом ситуацијом. Одбор је информисан и о томе да је републички рударски инспектор већ три пута обишао клизиште и да је договорено да се једном обиђе клизиште. Прегледана је документација, „Колубара“ има своју комисију, а ЕПС је формирао своју радну групу за праћење стања. Све се ради на томе да се клизиште заустави. Колико се види из записника инспектора и комисије, за сада је све рађено по закону.

Претходна анализа утицаја на животну средину је затечено стање овог министарства, јер је то радило претходно министарство, а министар је мишљења да то треба да се ради и у будуће. Потребно је само урадити још неке измене и допуне просторног плана подручја посебне намене кроз које треба да прође поменута траса, али званичан захтев за тако нешто још није стигао.

Постављено је питање које су то бирократске препреке које постоје да би се изградила соларна постројења, као и за веће коришћење биомасе.

Када је реч о одрживом коришћењу рибљег фонда и инспекцијском надзору, затражено је да се Одбору достави детаљнији извештај, који садржи непосредни налаз, а не само податке где и колико је контрола извршено, посебно када су уочене неправилности у раду и када су поднете прекршајне пријаве, како би се видело да ли се неки прекршаји понављају.

Постављено је и питање које се тиче нормативне активности: да ли и колико подзаконских аката недостаје за спровођење закона који су већ на снази?

Одговорено је да је питање које се односи на биомасу и соларну енергију у надлежности Министарства енергетике и заштите животне средине и да Министарство природних ресурса, рударства и просторног планирања нема никакве ингеренције у тој области. Напоменуто је да је гориво добијено из биомасе у сфери интересовања већих инвеститора, који би код нас донели те технологије, поред већ постојеће производње, која није довољна, јер су потенцијали много већи. Постављено је једно ретро поље за ретро генераторе, а урађен је и Атлас ветрова.

Што се тиче рибљег фонда, истакнуто је да су инспектори на терену сваки дан и што год да се догоди на територији Републике Србије, у смислу неког инцидента, они подносе записнике и подноси се веома велики број прекршајних пријава, али то завршава на исти начин као и претходних година – нико даље ништа не предузима, јер након подношења прекршајних пријава престају ингеренције Министарства. Потребно је да се органи гоњења укључе много више. У припреми је нов закон о риболову и риболовним подручјима, како би се ова област довела у ред (да се риболовачке дозволе унифицирају, а штампају се у Заводу за штампање новчаница, како би се зауставила неконтролисана дистрибуција чланских карата и дозвола). Нацрт закона ће се наћи на сајту Министарства. Министар је позвао Одбор на трећу јавну расправу о тексту овог закона (пријавило се преко 300 људи), 21. или 22. јуна 2013. године. Напоменуо је да је много сугестија и предлога изнетих на претходним јавним расправама прихваћено и ушло је у текст закона.

Члан Одбора Гордана Чомић је предложила могуће решење за изнете проблеме са даљим процесуирањем прекршајних пријава, у виду јавног слушања које би Одбор организовао на тему спровођења закона и других прописа који се тичу заштићених риболовачких подручја, као и њиховог кршења, како би се на тај начин пред Одбором нашли сви актери (и правосудни органи и органи гоњења), а Одбор би добио све информације. Навела је и да, ако је проблем бирократских процедура у томе што је надлежност за обновљиве изворе енергије подељена на два министарства, Одбор ће периодично разговарати са оба министраства. Ако је проблем у хијерархији бирократије (Република Србија, АП Војводина, локална самоуправа), Одбор ће позвати све заједно.

Одбор је информисан да је много урађено по питању инспекцијског надзора у области коришћења рибљег фонда. Инспектори су добили своју област коју покривају и свакодневно информишу Одсек за инспекцијски надзор Министарства о томе шта је све урађено тог дана, при чему морају имати и доказе за оно о чему извештавају у виду фотографија. Сада су инспектори опремљени и лаптоповима, који ће им помоћи да своје извештаје шаљу. Велики проблем је у томе што Министарство нема информацију о томе шта се даље дешава после подношења прекршајних пријава, па ће се у Министарству формирати служба која ће конторлисати докле се стигло са тим пријавама. Извршено је укупно 257 инспекцијских надзора и 27 конторла промета рибе на зеленим пијацама, где се јавља проблем продаје уловљене рибе која је забрањена због ловостаја. Донето је 34 решења којима је наложено отклањање уочених неправилности у раду.

Изнето је и мишљење да је учињена грешка тиме што је управљање рибљим подручјима пренето на привредна друштва са риболовачких удружења (која чине спортски риболовци који су били у обавези да порибљавају одређене ревире) и да је на тај начин направљена комерцијализација онога што је некад био спортски риболов. Лоше је и увођење забране – ловостаја на Скобаља, који је штетна риба.

По завршеној расправи, на предлог председника Одбора, *већином гласова* (10 гласова за, једним уздржаним и један члан Одбора није гласао), Одбор за заштиту животне средине донео је закључак да поднесе Народној скупштини Извештај да је, сагласно члану 229. Пословника Народне скупштине, размотрио Информацију о раду Министарства природних ресурса, рударства и просторног планирања за период фебруар-април 2013. године и одлучио да је прихвати, без примедаба.

Друга тачка дневног реда – **Разно**

Председник Одбора је предложила да се формира Радна група за представке упућене Одбору, која би Одбор информисала о томе на шта се представке односе и дала предлог како да се по њима поступи.

Одбор је, једногласно, прихватио предлог председника Одбора и формирана је Радна група за представке, коју чине чланови Одбора: Иван Карић, Жељко Сушец и Зоран Бојанић.

Указано је на све већи број порука које стижу преко сајта Народне скупштине, а које се односе на засејавање облака, HAARP и кемтрејлс, као и на чињеницу да се о тим питањима у нашој земљи не говори.

Члан Одбора Иван Карић прокоментарисао је изјаву министра Зоране Михајловић, која се односила на формирање буџетског фонда за заштиту животне средине и предложио да Одбор размисли о формирању пододбора за праћење (планирање и извештавање) прихода и расхода у Буџету Републике Србије намењених за заштиту животне средине, као и међународне финансијске помоћи и кредита из области заштите животне средине, с обзиром да је у јавности у последњих годину и по дана било много приче о (не)наменском трошењу средстава, па би ово било добра прилика да Одбор подржи идеју министра о формирању буџетског фонда. Споменуо је и Нацрт националних приоритета за међународну помоћ од 2014. до 2017. године, са пројекцијом до 2020. године, који ради Канцеларија за европске интеграције, додајући да овакав документ, док је још у форми нацрта, заслужује јавно слушање Одбора, у које је потребно укључити и секретаријате великих градова за заштиту животне средине (Београда, Новог Сада, Крагујевца и Ниша), организације цивилног сектора и струковна удружења (Зелена привредна комора).

Седница је завршена у 15,00 часова.

СЕКРЕТАР ПРЕДСЕДНИК

Милица Башић Милица Војић Марковић